[Verkiesing] Tlokwe/Ventersdorp-samesmelting kan opposisie stuit | Maroela Media
Die DA het sy oog op die Tlokwe-munisipaliteit in Potchefstroom in die munisipale verkiesing op 3 Augustus, maar weens dié munisipaliteit se samesmelting met die Ventersdorp-munisipaliteit kan die DA se droom aan skerwe wees.
Volgens prof. André Duvenhage, politieke ontleder aan die Noordwes-Universiteit, verwag hy wel dat die ANC minder steun in die provinsie gaan kry as in die munisipale verkiesing in 2011. Opposisiepartye het die ANC daarvan beskuldig dat die samesmelting tussen Tlokwe en Ventersdorp polities gemotiveerd is om te keer dat 'n opposisieparty in Tlokwe wen.
Die Tlokwe-munisipaliteit is bekend vir die wykgevegte tussen die ANC en die DA.
In die munisipale verkiesing in 2011 het die ANC 61 024 (57,87%) van die stemme in Tlokwe op hom verenig. Die DA het 39 036 (37,02%) van die stemme gekry en die VF Plus 2 882 (2,73%).
In die nasionale en provinsiale verkiesing in 2014 het die ANC 34 789 (51,83%) van die stemme gekry. Die DA het 21 692 (32,32%) van die stemme op hom verenig, die EFF 5 411 (8,06%) en die VF Plus het 3 981 (5,93%) van die steun gekry.
Volgens Duvenhage staan die Onafhanklike Verkiesingskommissie (OVK) voor 'n groot taak om vry en regverdige verkiesings in Tlokwe te verseker.
Dit volg na die vroeëre uitspraak van die konstitusionele hof dat die OVK moet verseker dat inwoners van veral Tlokwe se adresse volledig op die kiesersrol is vir die munisipale verkiesing op 3 Augustus. Die hof het beslis dat die munisipale verkiesing landwyd met die bestaande gesertifiseerde kiesersrol mag voortgaan, met die uitsluiting van Tlokwe.
Duvenhage meen die EFF kan moontlike sy steunvlakke in Noordwes vergroot deur na verwagting goed te presteer in onder meer Marikana en Mahikeng. "Die ANC sal egter in alle gevalle as die meerderheidsparty seëvier met die EFF wat hom as die sterkte opposisieparty sal vestig."
Volgens Duvenhage kan die DA ook "hier en daar" as amptelike opposisieparty uit die stryd tree.
Lees alle vorige berigte in die verkiesingsfokus op Maroela Media.
Wat n siek skelm spul. Hulle trek grense vir politieke gewin.
Vry maar nie regverdig nie maar ons neem deel..Met al die diskriminerende wetgewing teen die witte neem ons nog steeds deel aan die demokrasie. Die witmense steun nog steeds die partye wat aktief hierdie wetgewing steun. Ek verstaan glad nie. Gee die boelie 'n stok om jou weer en weer te slaan!
Mense asb stem vir enige party solank julle stem. Die doel is om van die ANC ontslae te raak. Die DA is die enigste party met 'n 98% kans om dit reg te kry. Al stem ons nie met alles saam nie is dit die enigste manier hoe ons van die klomp korrupte skelms ontslae kan raak.